Nordjyllands Politi blev tirsdag eftermiddag klokken 13.20 kaldt ud til Limfjordsbroen i Aalborg, da en beruset mand gik rundt midt på broen, hvor han standsede biler og dirigerede trafikken. Da Nordjyllands Politi ville stoppe den 35-årige mand, blev han imidlertid ophidset og ville slås med betjentene. Ved anholdelsen fandt man 3,5 gram hash på ham, og da det blev konfiskeret, blev manden yderligere ophidset. Den 35-årige blev bragt til detentionen, hvor han tirsdag eftermiddag sover branderten ud. Det oplyser vagtchef ved Nordjyllands Politi, Poul Badsberg.

Referat:
En beruset mand satte sig tirsdag eftermiddag for at hjælpe politiet med at dirigere trafikken på Limfjordsbroen.